Բորիս Թամոյան

Բորիս Մուրազի Թամոյան (եզդիերեն՝ Borîsê Miraz Tamoyan), (1990 թվական, ապրիլի 23, Արարատի մարզ գյուղ Դիտակ ), եզդի լրագրող, արևելագետ, գրող, հասարակական գործիչ։

Կենսագրություն 
2007 թվականին ավարտել է Դիտակ գյուղի Նվեր Սարգսյանի անվան միջնակարգ դպրոցը։ Նույն թվականին ընդունվել է Հեռուստատեսության և ռադիոյի ակադեմիայի հեռուստալրագրության բաժինը, որն ավարտել է 2013 թվականին։

2008-2010 թվականներին ծառայել է ՀՀ զինված ուժերում։

2011 թվականին Երևանի թիվ 95 միջնակարգ դպրոցում եզդիերենով դասավանդել է լեզու և գրականություն առարկա։

2015 թվականին ընդունվել է ԵՊՀ Արևելագիտության ֆակուլտետի իրանագիտության ամբիոնի մագիստրոսական բաժինը։

Գործունեություն 
2011 թվականին մի խումբ համախոհների հետ հիմնադրել է «Սինջար եզդիների ազգային միավորում» հասարակական կազմակերպությունը։
 
2013 թվականին հիմնել է www.dengeezdia.com լրատվական տեղեկատվական կայքը, որը լուսաբանել է Հայաստանի և աշխարհի եզդիների առօրյան և կենցաղը։

Նույն թվականին հիմնել է Denge Ezdia տպագիր ամսաթերթը, որը, սակայն, չորս ամիս անց դադարեցրել է գործունեությունը ֆինանսական խնդիրների պատճառով։
 
2014 թվականին Հայաստանում Մեծ Բրիտանիայի և Հյուսիսային Իռլանդիայի Միացյալ Թագավորություն դեսպանության աջակցությամբ հիմնել է եզդիերենի և եզդիների պատմության դպրոց երևանաբնակ եզդի երեխաների համար և դասավանդել այդ դպրոցում։
 
2014 թվականին հեղինակել է եզդիերեն-հայերեն առաջին բառարանը։ Նույն թվականին իր ընկերների՝ Համլետ Սմոյանի և Մամե Ամիրյանի հետ եզդիերեն է թարգմանել և հրատարակել Մարդու իրավունքների համընդհանուր հռչակագիրը և Լեզվի իրավունքի համընդհանուր հռչակագիրը։
 
2015 թվականին հեղինակել և հրատարակել է «Հարյուր տարի անց…» պատմափաստագրական աշխատությունը, որում ներկայացրել է 2014 թվականին Իրաքի եզդիների նկատմամբ իրականացված ցեղասպանությունը։

Նույն թվականին հեղինակել է «Էզդինամե» աշխատությունը։

Իր հասարակական գործունեության ընթացքում բազմաթիվ անգամ հանդես է եկել եզդի կանանց իրավունքների պաշտպանի դերում։ Իր կարծիքով միայն եզդի կանանց ազատություններ տրվելու և եզդի ժողովրդի կրոնահասարակական բարեփոխումներից հետո կարելի է խոսել եզդիական պետականության ստեղծման մասին։

Գրքեր 
Իր գործունեության սկզբից մինչ 2015 թվականի ավարտը Բորիս Մուրազին հրատարակել է 5 գիրք եզդիների վերաբերյալ։
 «Էզդինամե», հեղինակ՝ Բորիս Մուրազի (հայերեն),
 «Մարդու իրավունքների հռչակագիր», հեղինակներ՝ Մամե Ամիրյան, Համլետ Սմոյան, Բորիս Մուրազի (եզդիերեն),
 «Եզդիերեն-հայերեն բառարան», հեղինակ՝ Բորիս Մուրազի,
 «Հարյուր տարի անց...», հեղինակ՝ Բորիս Մուրազի (հայերեն)։

Ծանոթագրություններ 

1990 ծնունդներ
Ապրիլի 24 ծնունդներ
Եզդի հասարակական գործիչներ